Rådets resolution

af 27. november 2003

om kvinder og mænds lige adgang til og deltagelse i vidensamfundet med henblik på vækst og innovation

(2003/C 317/03)

RÅDET FOR DEN EUROPÆISKE UNION,

1. SOM ERINDRER OM:

Et af Den Europæiske Unions mål er at fjerne uligheder og fremme ligestilling mellem mænd og kvinder i alle EU's aktiviteter

Lissabon-strategien, som henledte opmærksomheden på betydningen af, at alle borgere har de færdigheder, der er nødvendige for at leve og arbejde i det videnbaserede samfund, og på behovet for at øge den nuværende beskæftigelsesfrekvens for kvinder

Det Europæiske Råds møder i henholdsvis Bruxelles (marts 2003), Sevilla, Barcelona og Nice, som hver især

- TILSLUTTEDE SIG en mere effektiv gennemførelse, samordning og opfølgning på området ligestilling mellem mænd og kvinder og kønsmainstreaming i EU og anmodede om, at retningslinjerne for beskæftigelsen bl.a. skulle vedrøre iværksætterånd og ligestilling

- GAV SIN TILSLUTNING TIL målene i Kommissionens handlingsplan e-Europa 2005 - et informationssamfund for alle, og således drøftede behovet for, at arbejdsstyrken får de nøglefærdigheder, der er brug for i vidensamfundet

- OPFORDREDE Rådet til at sikre, at alle borgere er veludrustede med grundlæggende færdigheder, især IKT-færdigheder, og navnlig visse grupper som f.eks. arbejdsløse kvinder

- UNDERSTREGEDE, at den europæiske sociale model omfatter bekæmpelse af alle former for diskrimination, at ligestilling mellem mænd og kvinder på arbejdsmarkedet skal understøtte overgangen til den videnbaserede økonomi, og at flere og bedre jobs er nøglen til social inddragelse

Rådets resolution fra juni 2001 om videnskab og samfund samt om kvindernes rolle inden for videnskab(1), hvori Rådet opfordrede Kommissionen til at fortsætte og intensivere bestræbelserne på at fremme kvindernes rolle inden for videnskab og teknologi, navnlig inden for rammerne af 6. rammeprogram

Rådets konklusioner fra marts 2003 om fremme af iværksætterkultur og små virksomheder(2), som understregede behovet for at støtte kvindelige iværksættere for at skabe flere nye innovative og konkurrencedygtige virksomheder

Rådets konklusioner fra maj 2003 om tilpasning af e-business-politikker i et miljø i udvikling(3), som understregede, at der er behov for at mindske og udfylde e-kvalifikationskløfterne og for at inddrage hele den til rådighed stående potentielle arbejdsstyrke, og som navnlig tog højde for kvinders alvorlige underrepræsentation i IKT-arbejdsstyrken

Rådets resolution fra juli 2003 om social og human kapital(4), som understregede behovet for at tackle de eksisterende kønsbetingede forskelle på mænds og kvinders adgang til IKT-relateret uddannelse, job og IKT-anvendelse og for at tilskynde flere kvinder til videregående studier i fag, der vedrører informationssamfundet

Konklusionerne af 14. marts 2003 fra mødet i FN's Kommission for Kvinders Status, som konstaterede, at hvis det skal forhindres, at den digitale revolution får en negativ effekt på ligestillingen, er det af afgørende betydning, at der fokuseres på IKT'ens kønsaspekter,

2. SOM ANERKENDER:

Den vigtige rolle, som ligestilling mellem mænd og kvinder kan spille i forbindelse med Lissabon-strategien med henblik på at bidrage til at gøre Den Europæiske Union til den mest konkurrencedygtige og dynamiske videnbaserede økonomi i verden, som kan skabe bæredygtig økonomisk vækst med flere og bedre job og større social samhørighed, samt den centrale rolle, som arbejdsmarkedets parter og ngo'er kan spille for at reducere uligheder mellem kønnene og mindske den digitale kløft,

3. SOM UNDERSTREGER:

Behovet for at fremme lige deltagelse af mænd og kvinder i vidensamfundet med særlig vægt på

- færdigheder til brug i vidensamfundet

- beskæftigelse, forskning, innovation og iværksætterånd

- social og regional rummelighed,

4. OPFORDRER medlemsstaterne til

generelt

- at øge mulighederne for at opnå ligestilling mellem mænd og kvinder og for økonomisk, politisk og social styrkelse af kvinders indflydelse og status i forbindelse med mere udbredt brug af IKT, herunder infrastrukturer, og, idet det erkendes, at kvinder er store forbrugere og brugere af IKT og multimedier, yderligere at fremme deres deltagelse i og indflydelse på alle niveauer af produktion, forskning og innovation

- at integrere kønsaspekter i de nationale politikker for IKT-sektoren, bl.a. gennem udformning og gennemførelse af initiativer vedrørende digital forvaltning og sikre kvinders snarlige og fulde deltagelse heri, og i denne forbindelse tage hensyn til sårbare gruppers behov

på området færdigheder til brug i vidensamfundet

- at evaluere behovet for at øge bestræbelserne i forbindelse med de eksisterende politikker og initiativer, som skal tackle kvinders nuværende underrepræsentation inden for IKT-relaterede uddannelser, bl.a. ved at tilpasse IKT-uddannelserne på alle niveauer, så der tages hensyn til kvindelige studerendes behov og gives støtte til forskning i kvinders brug af IKT, navnlig deres informationsbehov og interesser

- at overveje, om det vil være hensigtsmæssigt at styrke initiativer som f.eks. opmærksomhedskampagner og kurser i digital alfabetisme fra de tidlige stadier i uddannelsen med henblik på holdningsdannelse og bekæmpelse af negative stereotyper og at være særlig opmærksom på kvinder fra dårligt stillede grupper og områder

på området beskæftigelse, forskning, innovation og iværksætterånd

- bl.a. under anvendelse af strukturfondene yderligere at udvikle initiativer vedrørende uddannelse af kvinder i IKT, især med henblik på indtræden, genindtræden og omskoling på arbejdsmarkedet, idet man også udnytter den ekstra fordel ved offentligt-private partnerskaber og inddragelse af lokalsamfund og digitalnet

- at fremme hensigtsmæssig tilrettelæggelse af arbejdet og nye måder, hvorpå arbejde og familieliv både for mænd og kvinder kan forenes, med henblik på at bekæmpe årsagerne til kvinders lave repræsentation inden for IKT og forskning og teknologisk udvikling samt til, at så mange forlader disse områder igen

- at fremme større deltagelse af kvinder i forskningsbaserede aktiviteter og virksomheder med henblik på at øge innovationen

- især ved opmærksomhedskampagner og støtte til igangsætning at fremme oprettelse og igangværende udvikling af virksomheder fra kvinders side, specielt i videnintensive sektorer, samt lige deltagelse af mænd og kvinder i politikudformningen og beslutningstagningen inden for IKT- og mediesektoren

på området social og regional rummelighed

- at være særlig opmærksom på kvinder, der tilhører alle grupper, som risikerer at blive udelukket fra informationssamfundet, med henblik på at øge deres deltagelse i det sociale liv og arbejdslivet i vidensamfundet

- at udnytte de muligheder, som den nye teknologi giver for inklusion og økonomisk udvikling af ugunstigt stillede regioner, bl.a. ved at forbedre mulighederne for at forene arbejde og familieliv for både mænd og kvinder, f.eks. gennem telearbejde

- at erkende betydningen af at etablere passende infrastrukturer, herunder bredbåndsforbindelser, og sørge for faciliteter, der giver lige adgang for kvinder og mænd, passende basisuddannelse og e-learning, især med henblik på udvikling af fjernt beliggende og tyndt befolkede områder

5. NOTERER SIG de forpligtelser, som arbejdsmarkedets parter allerede har indgået, og HENSTILLER til dem, at de er særlig opmærksomme på:

- at forbedre kvinders og mænds uddannelse med henblik på vidensamfundet samt give lige adgang hertil

- at øge samarbejdet med uddannelsessystemet for at lette overgangen til arbejdslivet og fremme livslang læring

- at udvikle familievenlige måder at tilrettelægge arbejdet på, således at mænd og kvinder kan forene arbejde og familieliv, og dermed gøre det lettere for kvinder at deltage og forblive i IKT-sektoren

- at gøre ligestilling i vidensamfundet til en del af virksomhedernes sociale ansvar,

6. OPFORDRER Kommissionen til

- i sine igangværende politikker og initiativer at være særlig opmærksom på de tre områder og særlige aspekter, der er anført ovenfor

- i samarbejde med medlemsstaterne at overvåge fremskridtene på dette område og fortsætte analysen af de forskellige faktorer, der ligger bag de nuværende forskelle, og mulige løsninger, herunder indsamling og formidling af oplysninger om god praksis

- at fremme udviklingen af partnerskaber mellem relevante interesserede, herunder civilsamfundet, for at lette kvinders deltagelse i vidensamfundet

- i samarbejde med medlemsstaterne og uden unødvendigt bureaukrati at udvikle, indsamle og offentliggøre kønsopdelte statistikker samt statistikker vedrørende ligestilling om forskellige aspekter af vidensamfundet

- at aflægge rapport om de fremskridt, der er gjort i forbindelse med initiativet "kvindernes deltagelse i industriel forskning" inden for forskning, udvikling, innovation og iværksætterånd.

(1) EFT C 199 af 14.7.2001, s. 1.

(2) EUT C 64 af 18.3.2003, s. 6-8.

(3) EUT C 149 af 26.6.2003, s. 7-9, samt dok. 9857/03.

(4) EUT C 175 af 24.7.2003, s. 3.